kardosdrur/scandi-wiki huggingface dataset:
Henning Palner

Henning Palner (født 18. juli 1932 i København, død 20. december 2018) var en dansk skuespiller.

Han blev uddannet fra Det kongelige Teaters elevskole i 1960.

Han optrådte sidenhen på langt de fleste af landets teaterscener og var med på adskillige turnéer. Nogle af sine største succeser fik han på Det Ny Teater, hvor han blandt andet spillede titelrollen i Don Juan og konferencieren i Cabaret.

Hertil kommer medvirken i en række af tv-teatrets og radioteatrets forestillinger. Han indlæste også omkring 200 lydbøger.

Henning Palner var gift tre gange. Hans andet ægteskab var med kollegaen Beatrice Palner, og senere var han gift med Yvonne Ingdal.

Filmografi 

 Jetpiloter – 1961
 Støv på hjernen – 1961
 Komtessen – 1961
 Sorte Shara – 1961
 Det støver stadig – 1962
 Drømmen om det hvide slot – 1962
 Vi voksne – 1963
 Støv for alle pengene – 1963
 Slottet – 1964
 Passer passer piger – 1964
 Kammerspil - 1966
 Den røde kappe – 1967
 Bejleren - en jysk røverhistorie – 1975
 Strømer – 1976
 Affæren i Mølleby – 1976
 Skytten – 1977
 Pas på ryggen, professor – 1977
 Terror – 1977
 Vil du se min smukke navle? – 1978
 Vinterbørn – 1978
 Olsen-banden går i krig – 1978
 Krigernes børn – 1979
 Et rigtigt menneske – 2001
 Fyrtårnet - kortfilm (2002)
 Solkongen (film) – 2005

Referencer

Eksterne henvisninger 
 
 

Personer fra København
Skuespillere fra Danmark
Viggo Mortensen

Viggo Peter Mortensen Jr. (født 20. oktober 1958 på Manhattan i New York) er en amerikansk-dansk, oscarnomineret skuespiller, instruktør, musiker, digter, maler og fotograf.

Viggo Mortensen blev født i New York, men boede i løbet af sin barndom derudover flere år i Argentina og nogle måneder i Venezuela. Hans mor, Grace Atkinson, var amerikaner, mens faderen, Viggo Peter Mortensen (maj 1929 - marts 2017), som repræsenterede Danmark ved VM i langrend i 1954, var fra Danmark. Familiegravstedet ligger i Vigersted i den nordøstlige del af Ringsted Kommune. Han har to brødre, Walter og Charles Mortensen.
Viggo Mortensen var gift med skuespillerinden Exene Cervenka i 10 år, og sammen har de sønnen Henry Mortensen.

Viggo Mortensen fik sin skuespilleruddannelse i New York, hvor han arbejdede som tjener og bartender ved siden af skolen. Hans gennembrud kom i 1985, hvor han havde en mindre rolle i Peter Weirs film Vidnet.

I mange år havde han flere roller i film og på teatre, men hans store gennembrud kom i 2001, hvor han spillede Aragorn i Peter Jacksons Ringenes Herre-trilogi.
Rollen tog han nok kun på grund af sin søn, Henry: Peter Jackson ringede til Viggo Mortensen, dagen inden optagelserne til Eventyret om Ringen skulle gå i gang, og spurgte ham, om han ville have rollen som Aragorn, da den skuespiller, der var blevet castet til rollen, viste sig at være for ung. Viggo Mortensen sagde, at han ville tænke over det, men var egentlig ikke meget for det, da han ikke ville være så længe væk fra sin søn, Henry. Sønnen var imidlertid en stor fan af Ringenes Herre og sagde til sin far, at han skulle takke ja til rollen, som er endt med at gøre ham verdensberømt.

I 2008 blev han nomineret til en Oscar for bedste mandlige hovedrolle for Eastern Promises. I 2017 blev han nomineret til en Oscar for bedste mandlige hovedrolle for Captain Fantastic, samt igen i 2018 nomineret til en Oscar for bedste mandlige hovedrolle for Green Book.

Filmografi

Referencer

Eksterne henvisninger 

 

Skuespillere fra USA
Riddere af Dannebrog
Personer fra New York
Personer i Kraks Blå Bog
Digtere fra Danmark
Dansk-amerikanere
Eisleben

Eisleben er en by i den tyske delstat Sachsen-Anhalt. Den er mest kendt som Martin Luthers hjemby og er tillige den by, hvor Luther døde. Byens officielle navn har siden 1938 været Lutherstadt Eisleben. Byen er hovedby i Landkreis Mansfeld-Südharz, og den havde i 2020 22.668 indbyggere. Sammen med Wittenberg er Eisleben på UNESCO's Verdensarvsliste. Den ligger ved foden af bjerget Harz og cirka 30 km vest for Halle.

Historie 
Området ved Eisleben har været beboet siden flere årtusinder af vekslende kulturer. Fra den tidlige historie er der kun overleveret arkæologiske fund. 1,5 km nordvest for byen er der fundet grave fra bronzealderen til den tidlige jernalder.

Eisleben er omtalt som markedsplads i 994 og fik sine by-rettigheder i 1180.

Eksterne henvisninger 

 Byens officielle hjemmeside 

Byer i Sachsen-Anhalt
Just Ebel

Just Ebel (1620 – 5. marts 1700 i Skælskør) var en dansk officer.

Han var søn af officer og rådmand i Odense, Augustinus Ebel, og en datterdatter af storkøbmanden Oluf Bager, Odense. Han blev gift med Anna Burchardsdatter Steinberg, en søster til major Peter Steinberg til Skovsgård (ved Kirkerup, Slagelse).

Just Ebel blev student fra Odense Katedralskole i 1638 og studerede i 1640 i Leiden i Holland. Efter mange omskiftelser under trediveårskrigen kom han i 1648 til Skotland, hvor han kæmpede for Karl I og senere for Karl II mod Oliver Cromwell. 

Da han kom tilbage til Danmark, blev han i 1657 kommandant på Møn og over Stege, hvor han i under Karl Gustav-krigene i 1658 modstod Karl X Gustavs opfordringer til at overgive øen. Han blev af Frederik III kaldt til København, og kommandantskabet overdraget til ritmester Hans Schrøder (senere adlet som von Løvenhielm).

Efter freden tjente Ebel i det Fynske Nationale Regiment og blev ved udbruddet af den skånske krig (1675-79) kommandant i Nyborg, dernæst i 1676-88 i Korsør. Herefter levede han i Skælskør, hvor han døde i 1700.

Kilder/eksterne henvisninger 
 Dansk Biografisk Lexikon

Eksterne henvisninger 
 

Danskere i 1600-tallet
Personer i Karl Gustav-krigene fra Danmark-Norge
Officerer fra Danmark
Personer i Dansk Biografisk Leksikon
Personer fra Odense
2. påskedag

2. påskedag er mandagen i påskeugen og dagen efter påskedag, hvor man i den danske folkekirke mindes, at den opstandne Kristus møder de 11 disciple, efter at have overrasket to af dem dagen forinden på deres vej til Emmaus (Lukasevangeliet kap 24 v 13-49).

I andre trossamfund, primært kristne, har dagen et andet indhold. Mandagen er helligdag eller fridag i en lang række lande med kristen kulturbaggrund.

Se også 
3. påskedag

Kirkeåret
Kristne helligdage
Påske
Veton Surroi

Veton Surroi er en Kosovo albansk politiker. Han er født 17. juli 1961 i Prishtina, Kosovo, Jugoslavien som søn af Rexhai Surroi, der var jugoslavisk diplomat. 

Han har en eksamen fra det humanistiske fakultet på Universitetet i Mexico City, Mexico.

Han er udgiver af avisen Koha Ditore (frit oversat: Dags-Aktuelt). Avisen og Veton Surroi selv har forholdt sig uafhængigt af de politiske partier og af det daværende UÇK, indtil han stiftede partiet Ora i 2004. Ordet ora er dobbelttydigt, det betyder dels klokken, dels den gode fe.

Veton Surroi anses for at være moderat og åben mod den vestlige verden. Han havde – i Clintons præsidenttid – en høj stjerne i USA.

Han har gennem flere år samarbejdet med IWPR. Han deltog i Project Ethnic Relations’ The New York Roundtable: Toward Peaceful Accommodation in Kosovo i april 1997 og i Rambouillet-forhandlingerne som medlem af den Kosova albanske delegation. Han siges at have spillet mæglerens rolle i delegationen.

Han blev tilbudt at blive udenrigsminister i Hashim Thaçis provisoriske regering, men afslog for at stå uafhængigt.

Han forblev i Prishtina under krigen i 1999, men skjult.

Han blev medlem af UNMIKs Overgangsråd.

Han har vedblivende udtalt sig klart mod forfølgelser af etniske serbere efter afslutningen af krigen.

Eksterne henvisninger 

 Præsentation af Veton Surroi på Kosovo Parlamentets web-site; foto
 Kilde: Bjørn Andersen: Albansk navnebog 2000
 Bjørn Andersen: Albansk Almanak 1999 ff.

Politikere fra Kosovo
Personer fra Albanien
Kjøbenhavn (rutebåd)

Kjøbenhavn var en rutebåd drevet af DFDS. Den 11. juni 1948 ramte den en sømine nær Hals Barre i Kattegat og sank , hvorved 48 personer omkom. Blandt de omkomne var fhv. professor ved Polyteknisk Læreanstalt Holger Bache (f. 1870) og fhv. departementschef Frederik Graae (f. 1875).

Allerede året før havde Kjøbenhavn været med i en tragisk ulykke. 27. juni 1947 syd for Kronborg kolliderede Kjøbenhavn med fragtskibet S/S Mette Skou , hvilket resulterede i sidstnævntes forlis. Ved forliset omkom Fyrbøder Edmund Helmuth Holst.

Eksterne links 
 Kjøbenhavn - faergelejet.dk
 Kjøbenhavn - denstoredanske.dk
 Kjøbenhavn ruteskibs forlis - vaeversted.com
 København S/S - vragguiden.dk
 D/S København (+1948) - wrecksite.eu
 Frederik Graae  - sekr.uvm.dk
 Danske søfarende, der omkom under og efter krigen 1939-45  - befrielsen1945.dk

Litteratur 
 "Farvel, farvel" - beretningen om rutebåden Kjøbenhavns dramatiske forlis, af Bjarne Wagner-Augustenborg. (2002) 

Skibskatastrofer
Skibsvrag i Danmark
Nevado Sajama

Nevado Sajama er en udslukt stratovulkan og den højeste tinde i Bolivia. Bjerget ligger i Sajama nationalpark i departementet Oruro i den sydvestlige del af landet ca. 20 km fra grænsen mod Chile. 

Navado Sajamas tinde er beliggende 6.542 m.o.h og rejser sig 2.428 m over højsletten Altiplano, hvorpå vulkanen er beliggende.

Det første forsøg på at bestige bjerget blev gjort af Joseph Prem i 1927 ad den nordvestlige rute, men han blev stoppet ved 6.200 m. Efter flere andre forsøg lykkedes det endelig Prem sammen med Piero Ghiglione at nå toppen i august 1939 ad den mere besværlige sydøstlige rute.

Eksterne links 

Bjerge i Bolivia
Vulkaner i Bolivia
Atomfysik

Atomfysik forveksles eller sammenblandes ofte med kernefysik (se dette).

Atomfysik er den gren af fysikken der beskæftiger sig med atomet, dets energiniveauer og vekselvirkning med elektromagnetisk stråling. Den er det første eksempel på en kvantemekanisk beskrivelse af naturen.

Vigtigt inden for atomfysik er forståelsen af de forskellige grundstoffers elektronstruktur og det periodiske system. Endvidere at beskrive spektrene (de præcise farver i lyset fra atomer) hvilket i dag er gjort med overordentlig stor nøjagtighed og detalje.

Det enkleste atom, brintatomet, var det første der blev beskrevet, og er også det der beskrevet matematisk mest udtømmende. Beskrivelsen af atomer med mere end én elektron kræver approksimative matematiske metoder, men kan gøres numerisk meget præcist.

Atomfysik overlapper på visse områder med kemi. Se også molekylfysik.

Forholdene inde i atomets kerne beskrives ikke af atomfysikken, men af kernefysik.

Se også 
 Atom
 Atommodel
 Atommodel (Bohr)

 
Kvantemekanik
Motorvejstilkørsel

En motorvejstilkørsel fører trafik fra det omkringliggende vejnet over på motorvejen. Tilkørslen muliggør indfletning af tilkørende biler ved høj hastighed.

Vejens udstyr
Eigil Thune Jacobsen

Eigil Thune Jacobsen (født 1. oktober 1880 i København, død 25. maj 1949 i Hellerup) var en dansk rigspolitichef fra 1938 og minister i samlingsregeringerne 1940-1945.

Thune Jacobsen blev i 1905 cand.jur. og begyndte derpå en karriere i politiet, hvor han fra 1938 var rigspolitichef. Han var justitsminister i samlingsregeringerne ministeriet Thorvald Stauning III fra 8. juli 1940 til 4. maj 1942, regeringen Vilhelm Buhl I fra 4. maj 1942 til 9. november 1942 og regeringen Scavenius fra 9. november 1942 til 5. maj 1945.

Thune Jacobsen var den ansvarlige minister for fremsættelsen af Kommunistloven i 1941, der bemyndigede internering og deportation af de danske kommunister, herunder medlemmer af Rigsdagen. Kommunistloven er derfor blevet anset som grundlovsstridig, mens andre har hævdet, at der forelå en slags nødretssituation, hvor grundloven var sat ud af kraft.

Efter den 29. august 1943 leverede Thune Jacobsen efterretninger til såvel modstandsbevægelsen som de allierede, og måtte pga. dette arbejde i 1944 flygte til Sverige. Offentlighedens dom over ham var særdeles hård efter befrielsen. Han krævede selv en rigsretssag for at kunne forsvare sig, men fik den ikke og måtte træde tilbage fra det offentlige liv i unåde. Han blev bl.a. suspenderet som rigspolitichef.

Han udgav i 1946 et forsvar for sine dispositioner, bogen Paa en Uriaspost.

Kilde 
HVEM-HVAD-HVOR 1942, Politikens Forlag, København 1941.

Eksterne henvisninger 
 

Justitsministre fra Danmark
Embedsmænd fra Danmark
Jurister fra Danmark
Personer fra Hellerup
Personer i Kraks Blå Bog (afdøde)
Personer fra København
Personer i Dansk Biografisk Leksikon
Rigspolitichefer i Danmark
München (film)

München (orig. Munich) er en amerikansk film fra 2005 instrueret af Steven Spielberg. Filmen foregår efter Gidselstagningen i München 1972 og følger en Mossad-enhed, ledet af «Avner» (Eric Bana), som får til opgave at finde og dræbe terrorister i terrororganisationen Sorte September som man antog var ansvarlige for at have myrdet de israelske idrætsudøvere. Dette var en del af den overordnede aktion med det prætentiøse navn, Operation Guds Vrede, som Israel igangsatte efter massakren. I hvilken grad filmen repræsenterer fakta eller fiktion har været genstand for debat. Spielberg selv beskriver filmen som "historisk fiktion".

Filmen er basert på bogen Vengeance: The True Story of an Israeli Counter-Terrorist Team af den canadiske journalist George Jonas, som igen var baseret på historien til den selverklærede Mossad-agent Juval Aviv. I bogen bliver Avivs beretning fortalt gennem hovedpersonen «Avner». Jonas' bog blev filmatiseret første gang i 1986 under navnet Sword of Gideon, med instruktion af Michael Anderson.

Filmen blev optaget i løbet af fire måneder i sommerhalvåret 2005. Optagelserne fandt sted på Malta, i Tyskland, Israel og USA.

Medvirkende 
 Eric Bana
 Daniel Craig
 Ciarán Hinds
 Mathieu Kassovitz
 Hanns Zischler
 Geoffrey Rush
 Ayelet Zurer
 Michael Lonsdale
 Mathieu Amalric
 Gila Almagor
 Moritz Bleibtreu

Ekstern henvisning 
 

Film baseret på virkelige begivenheder
Amerikanske film fra 2005
Dramafilm fra USA
Film instrueret af Steven Spielberg
Kontrolminister

En kontrolminister er en minister, som udnævnes for at (nogle af) de partier, som ellers ville være i opposition, får indflydelse på landets styrelse i krigs- eller krisetider. Der er ingen veldefineret grænse mellem "en regering med kontrolministre" og "en samlingsregering".

Danmark har haft kontrolministre (eller samlingsregeringer) i forbindelse med første og anden verdenskrig.

Da J.C. Christensen, Christian Michael Rottbøll og Thorvald Stauning fra 1916 til 1918 var kontrolministre i ministeriet Zahle II, var det med titel af Minister uden Portefeuille (Stauning fortsatte til 1920).

10. april 1940 indtrådte Søren Brorsen, O.C. Krag, Henrik A.R. Hauch, Henning Hasle, John Christmas Møller og Vilhelm Fibiger som kontrolministre (benævnt Ministre uden Portefeuille) i Regeringen Thorvald Stauning V.

Politiske embeder
Halfdan Hendriksen

Halfdan Henriksen (født 12. november 1881 i København, død 22. november 1961 i Valby) var en dansk politiker (Konservative Folkeparti) og minister.

Han var minister for Handel, industri og søfart i samlingsregeringerne ministeriet Thorvald Stauning III fra 8. juli 1940 til 4. maj 1942, regeringen Vilhelm Buhl I fra 4. maj 1940 til 9. november 1942 og regeringen Scavenius fra 9. november 1942 til 29. august 1943.

Kilder 

 HVEM-HVAD-HVOR 1942 Politikens Forlag, København 1941.
 HVEM-HVAD-HVOR 1963 Politikens Forlag, København 1962.

Danske ministre fra Det Konservative Folkeparti
Tidligere folketingsmedlemmer fra Det Konservative Folkeparti
Handelsministre fra Danmark
Folketingsmedlemmer i 1920'erne
Folketingsmedlemmer i 1930'erne
Landstingsmedlemmer i 1930'erne
Landstingsmedlemmer i 1940'erne
Landstingsmedlemmer i 1950'erne
Folketingsmedlemmer i 1950'erne
Foreningsformænd fra Danmark
Personer i Kraks Blå Bog (afdøde)
Kommandører af 1. grad af Dannebrog
Landstingsmedlemmer fra Det Konservative Folkeparti
Personer fra København
Skyttegravsfeber

Skyttegravsfeber, (lat. febris quintana, eng. trench fever), er en smitsom infektionssygdom, der kan overføres ved lus. Symptombilledet minder noget om almindelig influenza.

Dårlig hygiejne er en medvirkende årsag til sygdommens spredning og den ses ofte i forbindelse med naturkatastrofer og krige. Mest kendte udbrud var under 1. verdenskrig, hvor 1 million mennesker blev ramt af sygdommen. Det bedst kendte offer for sygdommen var nok J.R.R. Tolkien.

Bakteriesygdomme
Proteobakterier
Valdemar Holbøll

Valdemar Kragh Holbøll (14. december 1871 på Frederiksberg – 19. juni 1954 i København) var en dansk minister i samlingsregeringen 1942-1945, bror til Aage Holbøll.

Han søn af generalmajor Harald Holbøll og Emma Oline Kragh, blev student fra Borgerdydskolen i København 1890, cand.jur. i 1896, derefter assistent i Kultusministeriet 1900, fuldmægtig i 1909, ekspeditionssekretær i 1910, kontorchef i 1914, kontorchef i Kirkeministeriet 1916, departementschef i Undervisningsministeriet, men stod til tjeneste i Kirkeministeriet 1921-23.

Holbøll var departmentschef i Kirkeministeriet i perioden 1923-42 og blev udnævnt til kirkeminister i samlingsregeringen under Scavenius fra 9. november 1942 til 5. maj 1945.

Han er begravet på Garnisons Kirkegård.

Kilder 
 HVEM-HVAD-HVOR 1943, Politikens Forlag, København 1942.
 Undervisningsministeriet om Holbøll 
 www.sadolins.com

Eksterne henvisninger 
 

Kirkeministre fra Danmark
Personer i Kraks Blå Bog (afdøde)
Departementschefer i Undervisningsministeriet
Storkors af Dannebrog
Jurister fra Danmark
Personer fra Frederiksberg
Valdemar
Personer i Dansk Biografisk Leksikon
Studenter fra Østre Borgerdyd Gymnasium
Departementschefer i Kirkeministeriet
H5N1

H5N1 er en type af fugleinfluenza, der har været skyld i en lang række dødsfald blandt mennesker i forskellige asiatiske lande. Den er også blevet fundet i døde fugle i mange europæiske lande.

Virussen spredes typisk rundt i verden ved hjælp af trækfugle, hvorefter de så smitter de lokale fugle. Mennesker smittes typisk kun hvis de har haft stor kontakt med smittede fugle. 

En musvåge blev 16. marts 2006 bekræftet af Danmarks Fødevareforskning som værende bærer af denne farlige variant. Dette er det første tilfælde af fugleinfluenza i Danmark.

2 dage senere konstateres Danmarks andet tilfælde af fugleinfluenza, i troldænder, fundet døde drivende rundt ved lystbådehavnen i Ærøskøbing på Ærø.

Kilder 
 Taxonomicon – avian influenza A (H5N1) virus

Eksterne henvisninger 

Influenza
Laurits Hansen

Laurits Johannes Julius Hansen (24. oktober 1894 i Keldstrup – 23. februar 1965 i Vanløse) var en dansk socialdemokratisk minister i samlingsregeringen 1942-1945.

Liv 
Laurits var søn af bødkermester senere restauratør Hans Jacob Hansen(1863-1903) og Kirsten Hansen(1862-1930). Allerede fra sin ungdom aktiv i socialdemokratiske kredse.

1938-45 sad han i Københavns Borgerrepræsentation. Laurits Hansen var socialminister i samlingsregeringen under regeringen Scavenius fra 9. november 1942 til 5. maj 1945.

Indtil 1942 var Laurits Hansen formand for De samvirkende Fagforbund, det senere LO.

Eksterne henvisninger 
 

Socialministre fra Danmark
Danske ministre fra Socialdemokraterne
Formænd for Landsorganisationen i Danmark
Personer i Kraks Blå Bog (afdøde)
Personer i Dansk Biografisk Leksikon
Tidligere medlemmer af Københavns Borgerrepræsentation fra Socialdemokraterne
Medlemmer af Københavns Borgerrepræsentation i 1900-tallet
Landmænd fra Danmark
Boreas

Boreas (Βορέας) er nordenvinden i den græske mytologi, og han bringer vinter.

Iflg. Hesiod var hans forældre Eos og Aiolos, og hans brødre (også vinde) er Zefyr, Notos og Euros.

Eksterne henvisninger 

 

Græske guder
A.M. Hansen

Axel Marius Hansen (født 21. september 1877 i Torslunde, død 28. oktober 1960 i Roskilde) var en dansk politiker i Radikale Venstre og minister og statsrevisor.

Født i Torslunde på Lolland, søn af lærer A.P. Hansen og hustru Marie, født Hansen.

Uddannet lærer i 1897 fra Jonstrup Seminarium. 
Medlem af Folketinget fra 1918-47. 

Undervisningsminister i Befrielsesregeringen.

Kilder 
 HVEM-HVAD-HVOR 1946, Politikens Forlag, København 1947
 Gunnar Fog-Petersen, Vor Regering og Rigsdag, Nordisk Forlag, København 1938.
 Undervisningsministeriet om A.M. Hansen

Eksterne henvisninger 
 

Undervisningsministre fra Danmark
Danske ministre fra Det Radikale Venstre
Tidligere folketingsmedlemmer fra Det Radikale Venstre
Lærere fra Danmark
Personer i Kraks Blå Bog (afdøde)
Folketingsmedlemmer i 1910'erne
Folketingsmedlemmer i 1920'erne
Folketingsmedlemmer i 1930'erne
Folketingsmedlemmer i 1940'erne
Personer fra Lolland
Statsrevisorer fra Danmark
Personer i Dansk Biografisk Leksikon
Toreador

Toreador er et gammelt, spansk udtryk for en tyrefægter til hest. Det var typisk adelen og dens rytteri, der holdt sig i form udenfor krigstid ved at nedlægge tyre fra hesteryg. Det foregik, indtil en adelsherre i starten af 1700-tallet en dag faldt ned af hesten foran tyren. En fattig tømrer ved navn Francisco Romero sprang ind i arenaen og tiltrak sig tyrens opmærksomhed med sin sombrero og muletaen. Dermed var en ny form for tyrefægtning født.

Ordet toreador betragtes i dag som en nedsættende betegnelse for en torero, som er den korrekte benævnelse for en mand, der kæmper mod tyr.

Spanien
Tyrefægtning
Arne Sørensen

Arne Christian Sørensen (født 2. oktober 1906 i Hvalpsund, Farsø, død 1. marts 1978 i Kongens Lyngby) var en dansk politiker. Han stiftede partiet Dansk Samling og var minister efter besættelsen.

Sørensen var født i Hvalpsund som søn af husmand Christian Sørensen og Karen Marie Nielsen. Han blev gift (30. maj 1931) med Nina Sørensen (f. 28. april 1905 på Frederiksberg, datter af direktør Julius Rasmussen og Ingeborg Lumholdt).

Han fik en handelsuddannelse 1921-25, blev student 1928 og var medarbejder ved Politiken 1929-31 og 1934-36. 1930-36 var han højskolelærer, bl.a. ved den nordiske højskole i Genève. I 1936 stiftede Arne Sørensen partiet Dansk Samling, som han var formand for 1936-46. Derudover var han redaktør af partiets tidsskrift Det tredje Standpunkt 1936-48. Medlem af Danmarks Frihedsråd under besættelsen. Arne Sørensen var medlem af Folketinget fra 1943-1947 og blev kirkeminister i Befrielsesregeringen. Som kirkeminister var han ansvarlig for udformningen af Mindelunden i Ryvangen.

Han var rådgiver ved den amerikanske militærregering i Tyskland 1948 og forstander for højskolen European Traveling Seminar i USA 1949-63. I 1967 blev han formand for Selskabet for Fremtidsforskning. 1974-78 forstander for Forskningshøjskolen i Haderslev.

Ideologisk udvikling 
Arne Sørensen var socialdemokrat frem til 1936, men fandt regeringen Stauning-Munch for tyskvenlig og parlamentarismen ineffektiv. Sørensen skabte Dansk Samling som et korporatistisk, antiparlamentarisk og nationalt parti. Han bibeholdt venstreorienterede synspunkter på socialpolitikken og gik bl.a. ind for folkepension og børnepenge. I 1949 brød Sørensen med Dansk Samling over fordelingspolitikken og meldte sig igen ind i Socialdemokratiet. I slutningen af tresserne blev han tilhænger af EF og advokerede for oprettelsen af Europas Forenede Stater. I 1973 skrev han et indlæg i Ingeniøren, hvor han hævdede, at Danmark havde behov for 5 millioner indvandrere for at udnytte landets økonomiske potentiale.

Grav 
Arne Sørensen er begravet på Hellerup Kirkegård.

Bibliografi 
 Spark og Kærtegn (prosadigte, 1930)
 Funktionalisme og Samfund (1933)
 Det moderne Menneske (1936)
 Frihed, Sandhed og Ret (1942)
 Niels Jydes Breve (1946)
 Mellem Øst og Vest (1950)
 Fra Hollywood til Akropolis (1952)
 Sønner af de slagne (1965) 
 Hvem styrer staten? (1970)

Kilder 
 Elith Olesen: Menneske af et århundrede – Arne Sørensen 1906-1978, København 2006.
 Erik Halvorsen: Et moderne menneske, København 1984.
 HVEM-HVAD-HVOR 1946, Politikens Forlag, København 1947.
 HVEM-HVAD-HVOR 1979, Politikens Forlag, København 1978.
 Kraks Blå Bog 1957

Eksterne henvisninger 
 

Kirkeministre fra Danmark
Modstandsfolk fra Dansk Samling
Folketingsmedlemmer i 1940'erne
Personer i Kraks Blå Bog (afdøde)
Tidligere folketingsmedlemmer fra Dansk Samling
Personer i Dansk Biografisk Leksikon
Journalister ved Politiken
Personer fra Farsø